GRAAD 9 SELFONTWIKKELING IN DIE SAMELEWING
LESVOORBEREIDING
KWARTAAL 1: Week 5 – 7 (3 x 40 min) lesse

	Les nr.
	Inhoud
	Onderrigplan
	Tyd 
	Hulpbronne 
	Assessering
	Leerderaktiwiteite

	Nota aan onderwyser: Hierdie module skep ook 'n ruimte vir aktiewe leer. Sien asseblief die volgende snit om jouself te vergewis: https://www.youtube.com/watch?v=wlaG99awCD8

	




   1





     
	· Seksuele gedrag en seksuele gesondheid: Risikofaktore wat tot ongesonde seksuele gedrag lei
· Ongewenste resultate van ongesonde seksuele gedrag:
· Tienerswangerskap
     
	Inleiding & Speletjie
	3 + 7 min

	
Les 1 – PowerPoint (Skyfies 1-2)
	
	Ware/Onwaar antwoorde op vrae

	
	
	Onderrig
	5 min
	
Les 1 – PowerPoint (Skyfie 3)
     
	     
	     

	
	
	Individuele Aktiwiteite
	4 + 4 min
	
Les 1 – PowerPoint (Skyfies 4-5)
Les 1 – Werkkaart (Aktiwiteit 1 + 2) 
Les 1 – Werkkaart MEMO

	Informele assessering: Kort vrae 

	Refleksievrae in reaksie op 'n prent om voorbeelde van seksuele gedrag verstaan.

	
	
	Kyk video & Groepbespreking
	5 + 9 min
	
Les 1 – PowerPoint (Skyfies 6-7)
Les 1 – Werkkaart (Aktiwiteit 3)
Les 1 – Werkkaart MEMO
Kyk: Teenage Pregnancy | Impact on education, health, and mental well-being explored
https://www.youtube.com/watch?v=16brQSvq1Vg (3 min 07 sek)

	
	

	
	
	Refleksie: Uitgangskaartjie 
	3 min
	Les 1 – PowerPoint (Skyfie 8) 
Les 1 – Uitgangskaartjie 
	          
	Leerders reageer op die les deur die "uitgangskaartjie" aan die onderwyser te oorhandig wanneer hulle die klas verlaat




	
	Voor die les:
	Leerders moet enige uitstaande aktiwiteite op Les 1 – Werkkaart vir huiswerk voltooi.

	· Ongewenste resultate van ongesonde seksuele gedrag:
· Seksueel oordraagbare infeksies (SOI's)
· MIV/vigs
· Swak selfbeeld
· Emosionele letsels
· Faktore wat persoonlike gedrag beïnvloed, insluitend familie/gesin, vriende, portuurgroep en gemeenskapsnorme

	Springmielie-hersiening & Inleiding
	8 min
	
Les 2 – PowerPoint (Skyfie 1)
Les 2 – Springmielie-hersieningskaarte
	
	Speletjie: Definieer die term en gee voorbeelde

	
	
	Onderrig en groepaktiwiteit 
	12 min
	Les 2 – PowerPoint (Skyfies 2-3)
Les 2 – Werkkaart (Aktiwiteit 1)
Les 2 – Werkkaart MEMO    
	
	

	
	
	Onderrig & Individuele Aktiwiteit
	5 + 5 min
	
Les 2 – PowerPoint (Skyfies 4-5)
	Informele assessering: Skryf 'n toespraak
	Skryf 'n toespraak

	
	
	Onderrig & Refleksie
	7 + 3 min
	
Les 2 – PowerPoint (Skyfies 6-8)
	
	Refleksie aktiwiteit






	
	Voor die les:
	Leerders moet huiswerkaktiwiteit voltooi

· Strategieë om ongesonde seksuele gedrag te hanteer: Onthouding en verandering van gedrag

· Beskermende faktore, waar om hulp en ondersteuning te vind: gemeenskapstrukture wat beskerming of weerstand teen hoërisikogedrag bied

· Nadelige gevolge en implikasies van tienerswangerskap vir tienerouer(s) en die kinders van tienerouers
	Inleidings-verfrisser
	8 min
	
Les 3 – PowerPoint (Skyfie 1)
	
	Opsie 1: Onderwyser reageer op vrae van uitgangskaartjies (uit Les 1) OF
Opsie 2: Menslike meervoudige keuse 
     

	
	
	Onderrig &
Selfrefleksie
	12 min
	
Les 3 – PowerPoint (Skyfies 2-3) 
Les 3 – Werkkaart (Aktiwiteit 1)
	Informele assessering- Selfrefleksie-beoordeling
	Beoordeling in die vorm van 'n selfrefleksie

	
	
	Kyk video & Groepaktiwiteit
	12 min
	
Les 3 – PowerPoint (Skyfie 4)
Les 3 – Werkkaart (Aktiwiteit 2)
Kyk: Teenage Pregnancy: A young mother's story
https://www.youtube.com/watch?v=Lwk-iLZsk-4&t=27s  (4 min 33 sek)
	
	Videobespreking: Reaksie op die video

	
	
	Refleksie
	8 min
	Les 3 – PowerPoint (Skyfie 5)
Les 3 – Werkkaart (Aktiwiteit 3)
	     
	Voltooi refleksie-aktiwiteit

INLEIDENDE AANTEKENINGE:
Die Les 1 – PowerPoint tot Les 3 – PowerPoint-dokumente dek saam die DRIE lesse en bevat gedetailleerde aantekeninge vir elke skyfie wat u (die onderwyser) deur die verskillende aktiwiteite sal lei. Hierdie notas sal ook as skyfienotas in die onderskeie PowerPoint-aanbiedings beskikbaar wees.
Gebruik die onderstaande LESVOORBEREIDING om u met betrekking tot u tydraamwerk te help. 

Die volgende aantekeninge sal 'n opsomming van die DRIE LESSE wees:
· Hierdie lesse is ontwikkel om geleentheid vir leerderbetrokkenheid tydens die lesse te skep. Leerders kan die werkkaarte voltooi terwyl hulle deur die onderskeie PowerPoint-aanbiedings werk.
· Elke les se werkkaart (bv. Les 1 – Werkkaart) dien as 'n informele assesseringsgeleentheid om te bepaal of 'n leerder die nuwe inligting wat in daardie les behandel is, verstaan/begryp.
· Om uself deeglik voor te berei om elke les te onderrig word daar aanbeveel dat u vooraf tyd neem om deur elke PowerPoint-aanbieding, Werkkaart, Werkkaart Memo, YouTube-video en die Inhoudsopsomming te gaan. 

Verseker die volgende: 
· Leerders moet weet dat die klaskamer VEILIGE RUIMTE is, en almal moet respek vir mekaar en hul verskille, asook die vrae wat hulle mag hê, toon. As gevolg van die sensitiwiteit van die besprekings rondom seksualiteit, word dit aanbeveel om 'n plakkaat op te sit of aan die begin van die les op die bord te skryf: "Hierdie is 'n VEILIGE RUIMTE!".
· U kan leerders aanmoedig om enige vrae wat hulle mag hê of konsepte waarvan hulle meer wil weet neer te skryf.
· Konsepte moet gebruik word om onderrig te konsolideer en leerders se begrip van die konsepte moet altyd gemonitor word. Konseptuele begrip stel studente in staat om feite en vaardighede op die wêreld rondom hulle toe te pas.
· Bestuur diversiteit op 'n sensitiewe manier om leer- en onderrighindernisse te akkommodeer ten opsigte van:
· Verskillende ouderdomsgroepe en ervarings.
· Taal (Om alle taalvlakke van leerders te akkommodeer is nie moontlik nie aangesien die taalvaardigheidsvlakke van leerders te uiteenlopend is. Daar moet nogtans gepoog word om lesse so te fasiliteer dat betekenisvolle leer wel plaasvind.)

Nota aan onderwyser: Wees sensitief vir kontekstuele faktore wat uniek aan u skool is. Onthou dat u moontlik 'n paar leerders in u klas het wat reeds tienerouers is. Wees bewus van die invloed wat die media op persepsies en oortuigings het. Moenie net aanvaar dat die leerders die inligting ken wat in hierdie lesse behandel word nie. Neem die tyd om die inhoud goed te dek.



ONDERRIGNOTAS

LES 1: 
Voorbereiding (Voor die les): 
· Herinner leerders om hul notaboeke beskikbaar te hê om aantekeninge te maak waar relevant.
· Verdeel leerders in groepe van VIER VOORDAT u met die les begin. Dit is vir die groepaktiwiteit.
· Hou leë bladsye beskikbaar (een per groep) vir Aktiwiteit 3.
· Druk afskrifte van die Les 1 – Werkkaart en deel dit aan die begin van die les uit. 
· Druk afskrifte van die Les 1 – Uitgangskaartjie en deel dit aan die einde van die les uit. (Daar is TWEE uitgangskaartjies per bladsy. Sny asseblief die bladsye in die helfte VOORDAT die les begin). 
· Onderwysers kan die Les 1 – PowerPoint en die Les 1 – Werkkaart met leerders deel om self deur te werk indien leerders aanlyn is.
· Lees deur Les 1 – Werkkaart MEMO vir antwoorde op Aktiwiteit 1, 2 en 3.
· Moenie Inhoudsopsomming voor die einde van Les 3 uitdeel nie.
· Kyk na die volgende video om u van die inhoud te vergewis:
· Teenage Pregnancy | Impact on education, health, and mental well-being explored
https://www.youtube.com/watch?v=16brQSvq1Vg  (3 min 07 sek)
[bookmark: _heading=h.1fob9te]
1.	Inleiding & Speletjie (3 + 7 min)                       		 			      (Skyfies 1-2)
· Skyfie 1: Welkom Graad 9's, by ons volgende reeks lesse oor seksuele gedrag en seksuele gesondheid. Voordat ons met die inhoud begin, wil ek hê jy moet vir 'n oomblik aan jou gesondheid dink. Draai na 'n maat in jou groep en beantwoord hierdie twee vrae: (Laat 2 min toe)
· Hoe kan 'n persoon na hul fisiese gesondheid omsien?
· Watter metodes kan 'n berader gebruik om 'n persoon se geestesgesondheid te ondersteun?

· Jy het moontlik gesê dat jy na jou fisiese gesondheid kan omsien deur te oefen of gesond te eet, want dit gaan oor die gesondheid van jou liggaam. Party van julle het dalk gesê dat die berader 'n mens met hul geestesgesondheid kan help deur hul denke te ondersoek of te probeer verstaan hoe die persoon oor hulself voel.

· So, wat word bedoel met die term "Seksuele Gesondheid?"
· Kom ons ontdek die antwoord deur 'n speletjie te speel. Eerstens het ek 'n vrywilliger nodig wat voor sal staan en ons "rekenmeester" sal wees om die klas se stemme te tel. (Kies 'n leerder om voor te staan met 'n stuk papier en pen om die resultate aan te teken.)
· Ons gaan vasstel of die klas glo dat sekere aannames oor seksuele gesondheid waar of onwaar is. Ons gaan die stemme as 'n klas tel en nie na individuele antwoorde kyk nie.
· Dit gaan soos volg werk: Ek gaan 'n stelling lees, byvoorbeeld: "Meisies met lang hare is meer vroulik as meisies met kort hare". Dan gaan ek tot drie tel. As jy voel hierdie aanname is "waar", dan staan jy op en as jy glo dit is "onwaar", dan bly jy sit. 
· Ons klasrekenmeester sal telling van hoeveel mense "waar" gestem en hoeveel mense "onwaar" gestem het. Onthou, neem jou eie besluit, moenie rondkyk om te sien wat ander kies nie.
· Is julle gereed om te begin?

· Skyfie 2: Nota aan onderwyser: Hierdie skyfie bevat animasies. U kan op die skyfie klik totdat die volgende vraag verskyn.
· (Klik op die skyfie) 
· Glo jy dat die volgende stellings waar of onwaar is? (Klik op die skyfie)
· Seksuele gesondheid gaan slegs oor die gesondheid van jou sekslewe. (Laat tyd toe om die stemme te tel en klik dan op die skyfie)
· Seksuele gesondheid gaan oor hoe ‘n persoon oor hulle liggaam voel. (Laat tyd toe om die stemme te tel en klik dan op die skyfie)
· Seksuele gesondheid behels enige infeksie(s) wat deur seksuele aktiwiteit  opgedoen word en moet deur ’n dokter behandel word. (Laat tyd toe om die stemme te tel en klik dan op die skyfie)
· Seksuele gesondheid sluit jou verhouding met jou ou/meisie in, sowel as jou gevoelens oor soen. (Laat tyd toe om die stemme te tel en klik dan op die skyfie)
· Seksuele gesondheid behels die hantering van die impak van tienerswangerskap. (Laat tyd toe om die stemme te tel en klik dan op die skyfie)

· Welgedaan klas! Laat die "rekenmeester" toe om die uitslag van die stemme vir elke vraag aan te kondig.
· Kan julle sien dat ons almal verskillende idees het oor wat seksuele gesondheid behels? Om op te som: Seksuele gesondheid verwys na al die faktore wat ons keuses ten opsigte van gesonde seksuele gedrag beïnvloed: die fisiese toestand van jou liggaam, jou selfbeeld, die kwaliteit van jou verhoudings met ander en jou sedes en waardes.  

· Graad 9 is 'n spesiale jaar omdat jy in baie opsigte meer na 'n volwassene begin lyk. Jy is waarskynlik heelwat langer as verlede jaar. Jy weet jou liggaam verander en puberteit is nie meer ‘n skrikwekkende gedagte nie. Puberteit begin reeds tussen die ouderdom van 10-12 en eindig rondom die ouderdom van 19. 
· Dit is 'n unieke stadium van menslike ontwikkeling en 'n belangrike tyd om 'n grondslag vir goeie gesondheid te lê. Jy is nou 'n jong volwassene en jy kan moontlik tot iemand anders begin aangetrokke voel.
· Onthou dat alle keuses gevolge het. Gesonde keuses kan 'n positiewe impak op jou hê, terwyl ongesonde keuses 'n negatiewe impak kan hê. Die keuse om saam met vriende alkohol te drink, kan jou inhibisies verlaag. Dit kan daartoe lei dat jy aan seksuele aktiwiteite deelneem. Jy sou heel moontlik nie in ‘n nugter toestand daaraan deelneem nie. Jy sal dan ‘n moontlike swangerskap en die verleentheid as gevolg van daardie keuse moet hanteer. 
· Stel vir jouself standaarde waarvolgens jy wil leef. Hierdie standaarde behoort jou fisiese, emosionele en seksuele gesondheid te beskerm. Jou fisiese gesondheid, selfbeeld, kwaliteit van verhoudings en waardes sal hierdie standaarde beïnvloed.

2.  Onderrig (5 min)    				   		 		 	           (Skyfie 3)

· Skyfie 3: Risikofaktore beïnvloed jou om swak keuses te maak ten opsigte van jou seksuele gedrag. Hierdie keuses kan gevaarlik wees en tot ongesonde seksuele gedrag lei. 
· Kan iemand vir my 'n voorbeeld gee van 'n swak keuse in terme van seksuele gedrag en wat die gevolg van daardie keuse sou wees? (Laat tyd toe vir die klas om te reageer.)
· Hier is 'n paar algemene oortuigings van tieners t.o.v. seksuele gedrag: Sommige tieners ... 
· dink dat slegte dinge nie met hulle sal gebeur nie, selfs al neem hulle risiko's. Byvoorbeeld, om seks te hê sonder voorbehoeding en dan te dink dat swangerskap nie sal plaasvind nie.
· glo dat hulle spesifieke gedrag móét toon om deur hulle maats/portuurgroep aanvaar te word, byvoorbeeld, seuns wat glo dat hulle met 'n meisie seks moet hê om as ‘n koel persoon ("cool") beskou te word.
· glo dat hulle geen beheer of seggenskap het oor wat met hulle gebeur nie, byvoorbeeld, om so lae selfbeeld te hê dat hulle nie ongesonde seksuele aandag kan weier nie.  
· wat in armoede leef, voel dat hulle forseer word om, ter wille van oorlewing, ongesonde seksuele besluite te neem.
· glo die gebruik van dwelms en alkohol belemmer hul vermoë om wyse besluite te neem, en hulle gebruik dit dan as 'n verskoning vir hul riskante gedrag.

· Draai na 'n lid in jou groep en bespreek kortliks watter raad jy vir die jong meisie op die skyfie sou gee. 
· Die meisie se dilemma: "Ek voel so alleen. My kêrel het gesê dat hy my gaan los as ek nie die naweek met hom seks het nie. Ek weet nie wat om te doen nie." (Laat 1 min toe vir bespreking.)
· Welgedaan Graad 9's! Ek kan hoor party van julle het goeie raad gegee.

                                                                                               
3. Individuele Aktiwiteite (4 + 4 min)    				       	                   (Skyfies 4-5)

· Skyfie 4: Jou ouers gesels moontlik openlik met jou oor gesonde seksuele gedrag. Hulle kan jou byvoorbeeld leer om ononderhandelbare morele standaarde ten opsigte van jou liggaam te stel of onthouding te beoefen. Sommige jong volwassenes is nie so bevoorreg om leiding van hul ouers te kry nie. Hulle het dalk nie ouers nie of kom uit minderbevoorregte gemeenskappe waar hulle noodgedwonge ongesonde seksuele keuses moet maak.

· Kom ons kyk na hierdie foto op die skyfie. Voltooi Aktiwiteit 1 in Les 1 – Werkkaart. Identifiseer ongesonde gewoontes (gebruik jou verbeelding) en beskryf die negatiewe en ongewenste seksuele ervarings wat daaruit kan voortspruit. Julle sal vinnig moet skryf, want julle het net 3 minute.
· Terugvoer: Kom ons kyk, waarmee het julle vorendag gekom? 
· Die meisie drink alkohol wat beteken sy gaan dalk nie wyse besluite maak nie en kan uiteindelik seks hê.
· Die meisie gebruik dalk dwelms, wat haar vreesloos/ braaf/ roekeloos kan laat voel en haar laat glo dat sy nie tydens seks swanger sal raak of 'n SOI sal opdoen nie.
· Sy ken dalk niemand daar nie, en indien almal dronk word, kan sy verkrag word. (Lg. is die ergste scenario)
· Daar kan 'n (“date rape-drug”)  afspraakverkragtingsdwelmmiddel in haar drankie wees wat haar kan verlam en haar verhoed om haarself teen seksuele mishandeling te beskerm.

· Ek hoop julle kan sien dat hierdie tipe ongesonde seksuele gedrag 'n persoon in 'n situasie kan laat beland waaroor hulle later spyt sal wees.
· Hier is 'n paar voorbeelde van ongesonde seksuele gedrag:
· Die beoefening van seksuele omgang op 'n jong ouderdom.
· Onbeskermde seks d.w.s. sonder die gebruik van voorbehoedmiddels (Dit is baie onverstandig! Moenie onbeskermde seks beoefen nie!)
· Onbeskermde seks met meer as een persoon.
· Om 'n hoë-risikovennoot te hê (een wat verskeie seksmaats of ander risikofaktore het).

· Skyfie 5: Soos ons in die vorige skyfie gesien het, kan ongesonde of riskante seksuele gedrag tot ernstige en ongewenste gevolge lei. Julle het reeds van die gevolge in die eerste aktiwiteit geïdentifiseer. Skryf die volgende in Aktiwiteit 2 (Les 1 – Werkkaart), terwyl ons daardeur gaan:
· Ons kan die gevolge van ongesonde seksuele gedrag as volg opsom:
· Tienerswangerskap
· Seksueel oordraagbare infeksies (SOI's)
· MIV en Vigs
· Swak selfbeeld
· Emosionele letsels

· Ons gaan in die volgende les in 'n bietjie meer detail na elkeen van hierdie punte kyk. Vandag gaan ons net op tienerswangerskap fokus. Ek weet dat baie van julle wonder waarom ons so aanhoudend op tienerswangerskap hamer. Dit is moontlik dat jy al moeg is om van tienerswangerskap te hoor en glo dat dit nooit met jou of een van jou vriende sal gebeur nie. Die hartseer werklikheid is egter dat tienerswangerskap baie meer voorkom as wat ons wil erken. Baie jong meisies wat glo dat hulle nooit, as tiener, swanger sal raak nie, bevind hulle onverwags in hierdie situasie. Ons sal later in die les na hierdie statistieke kyk. Dit is beter om al die feite te ken sodat jy weet hoe om tienerswangerskap te voorkom voordat dit gebeur.




4. Kyk Video & Groepbespreking (5 + 9 min)           				         	(Skyfies 6-7)

· Skyfie 6: Kom ons begin deur na tienerswangerskap in Suid-Afrika te kyk. Hou die volgende drie vrae in gedagte terwyl jy na die video kyk:
· Watter invloed het groepsdruk gehad in die keuse om seks te hê?
· Waarom is tieners bang om vir hul ouers van die swangerskap te vertel?
· Watter faktore dra daartoe by dat jong meisies wat in armoede leef, swanger raak?

· Kyk: Teenage Pregnancy | Impact on education, health, and mental well-being explored
https://www.youtube.com/watch?v=16brQSvq1Vg (3 min 07 sek)

· Hierdie is net een van menigte stories van jong Suid-Afrikaanse meisies wat swanger geraak het. Ons het gesien dat sommige meisies uit vrees voorbehoeding vermy. Onthou die term voorbehoeding verwys na die gebruik en toepas van metodes om swangerskap te voorkom. Dit kan die gebruik van ‘n voorbehoedpil vir vroue, gebruik van 'n kondoom, gereelde kontraseptiewe inspuitings of gebruik van 'n kondoom deur mans, tydens seksuele omgang, insluit.
· Dit is belangrik om daarop te let dat hierdie metodes nie 'n 100% kan waarborg dat jy nie swanger sal raak nie. Die mees effektiewe voorbehoedmiddel is steeds onthouding.

· Graad 9's, daar is 'n mite of aanname dat niemand in onthouding glo nie. Ek weet dat party van julle dink dat dit outyds is, maar onthouding is 'n manier om die risiko's wat met seks gepaard gaan, soos swangerskap en SOI's, te vermy totdat 'n mens gereed is om dit te voorkom en/of te hanteer. Ons gaan in ons volgende les verder na seksueel oordraagbare infeksies (SOIs) kyk. Dit is belangrik om te verstaan dat baie SOI's lewenslank by jou kan bly en dat sommige aansienlike ongemak of emosionele nood kan veroorsaak. As jy 100% seker wil wees dat jy nie 'n SOI opdoen nie, is die enigste metode om seksuele onthouding te beoefen.
· Onthouding help individue om te fokus op dié dinge wat vir hulle belangrik is, byvoorbeeld vriende, skool, sport, stokperdjies en toekomsplanne (doelwitte en drome).

· Ons het in hierdie video gesien dat die groepsdruk van vriende daartoe gelei het dat die jong tiener besluite geneem het wat tot swangerskap gelei het. Sy wou hê haar vriende moes dink sy is "cool". Dit was vir haar moeilik om haar ouers van haar swangerskap te vertel omdat sy hulle nie wou teleurstel nie. Dit is ontmoedigend om te leer dat baie jong meisies, veral in arm gemeenskappe, seks vir geld verruil. Hierdie situasie is dikwels 'n gevolg van beperkte hulpbronne en geleenthede, wat jong meisies in kwesbare posisies plaas.



· Skyfie 7: As ons na hierdie statistieke (op die skyfie) kyk, kan ons sien dat daar 'n massiewe toename in tienerswangerskappe tussen 2015 en 2023 was. In julle groepe gaan julle nou die vrae in Aktiwiteit 3 (Les 1 – Werkkaart) bespreek. Skryf julle antwoorde op die werkkaart en kies 'n woordvoerder om aan die klas terugvoer te gee.
· Noem DRIE redes waarom tienerswangerskap sedert 2015 toegeneem het.
· Bespreek DRIE redes waarom baie tienerma's die skool verlaat nadat hul baba gebore is.
· Stel TWEE maniere voor waarop skole tienerma's kan ondersteun ten einde hul skoolopleiding te voltooi.

· Laat 'n paar minute aan die einde van die aktiwiteit toe vir groepe om terugvoer te gee. Moontlike antwoorde is beskikbaar in Les 1 – Werkkaart MEMO. 
                                                                      
5. Refleksie (3 min)                						 		(Skyfie 8)

· Skyfie 8: Nota aan onderwyser: Die doel van hierdie aktiwiteit is om vir leerder 'n geleentheid te skep om vrae te vra sonder om geïntimideerd te voel. Hulle kry ook die geleentheid om na te dink oor hoe hulle oor die inhoud voel wat in die les behandel is. Deel die Les 1 – Uitgangskaartjie aan elke leerder uit. U moet by die deur staan en dit inneem soos die leerders die klas verlaat. Dit moet 'n anonieme kaartjie wees. Gebruik hierdie geleentheid die leerders te groet en seker te maak dat hulle oukei is, aangesien die inhoud party van hulle kon ontstel.

· Ons het baie inhoud in vandag se les gedek. Soms moet ons net vir 'n oomblik stop en dink oor wat ons geleer het, of selfs, wat ons nie geleer het nie. As jy op 'n trein reis, moet jy met 'n kaartjie vir jou reis betaal. Ons gaan vandag iets soortgelyks doen. Ek wil hê jy moet DRIE dinge in jou Les 1 – Uitgangskaartjie neerskryf:
· EEN vraag neer wat jy graag oor seksuele gesondheid wil weet.
· EEN interessante of nuwe feit neer wat jy in hierdie les geleer het.
· Voltooi die sin: Ek voel nie gemaklik om hierdie onderwerp te bespreek nie, want ...
· MOENIE jou naam op die kaartjie skryf nie. Jy sal die kaartjie aan my oorhandig soos jy by die klas uitstap.



LES 2:

Voorbereiding (Voor die les): 

· Herinner leerders om hul notaboeke beskikbaar te hê om aantekeninge te maak waar relevant.
· Verdeel leerders in groepe van VIER tot VYF VOORDAT u met die les begin. Dit is vir die groepaktiwiteit.
· Druk afskrifte van die Les 2 – Werkkaart en deel dit aan die begin van die les uit. 
· Druk een afskrif PER GROEP van die Les 2 – Springmielie-hersieningskaarte (Hierdie kaarte moet uitgesny, gelamineer (opsioneel) en voor die les in plastieksakkies/koeverte geplaas word. Hulle kan in die toekoms hergebruik word om hierdie inhoud te toets. Daar is ook 'n leë kaartjie indien u meer wil maak om by u versameling te voeg vir 'n toekomstige informele assesseringsaktiwiteit.)
· Onderwysers kan die Les 2 – PowerPoint en die Les 2 – Werkkaart met leerders deel om self deur te werk indien leerders aanlyn is.
· Lees deur Les 2 – Werkkaart MEMO vir antwoorde op Aktiwiteit 1 en 2.

1. Springmielie-hersiening & Inleiding (8 min) 						          (Skyfie 1)

· Skyfie 1: Nota aan onderwyser: 'n "Springmielie-hersiening" kan soms 'n bietjie luidrugtig en mededingend raak. Dit is 'n gesonde manier om 'n les te begin wat swaar inhoud dek. (Moenie bang wees vir 'n bietjie geraas nie.)

· Welkom terug Graad 9's, by die tweede les in ons reeks oor seksuele gedrag en seksuele gesondheid. Voordat ons begin, gaan ons 'n "springmielie-hersiening" doen van wat jy uit die vorige les onthou. 
· Dit gaan só werk: Ek het vir elke groep (van VIER tot VYF) 'n stel van VYF kaarte gegee. Maak seker dat al die kaarte onderstebo lê. Die doel is om vir 30 sekondes lank oor die onderwerp (uit die vorige les) op 'n kaart te praat. Jy moet soveel as moontlik oor hierdie term verduidelik en soveel as moontlik voorbeelde gee. Sodra jy ophou praat, moet jy die kaart neersit. Elke persoon in die groep kry 'n kans om EEN kaart op te tel en vir 30 sekondes daaroor te praat. 
· Nota aan onderwyser: Gebruik 'n stophorlosie om tyd te hou van die vyf rondtes. Laat 'n paar sekondes toe vir groepe om rustig te raak voordat u weer die stophorlosie vir die volgende rondte begin. 
· Is julle gereed? (Laat 5 min toe vir leerders om die "springmielie-hersiening" aktiwiteit te voltooi. Sodra hulle klaar is, moet die leerders hul stel kaarte oppak en in die koevert/plastieksakkie terugsit.)

· Welgedaan almal! Dit klink asof julle nogal baie van die vorige les oor ongesonde seksuele gedrag onthou. Onthou, ongesonde seksuele gedrag hou ernstige gevolge in en dit is nie iets waardeur jy op hierdie stadium van jou lewe wil gaan nie.  



· Ons het in die vorige les na tienerswangerskap gekyk. Ons het geleer dat tienerswangerskap 'n groot probleem in Suid-Afrika is. Jong mense is seksueel aktief en gebruik nie voorbehoedmiddels nie. Sommige jong vroue is bekommerd dat die gebruik van die voorbehoedpil tot gewigstoename sal lei of dat dit hulle sal verhinder om as volwassenes swanger te raak. Dit is 'n mite. Sommige mans dink weer dat vroue alleenlik verantwoordelik is vir die voorkoming van swangerskap. Dit is riskante denke, aangesien SOI's steeds oorgedra kan word.
· Ons gaan vandag na die ander gevolge van ongesonde seksuele gedrag kyk, naamlik:
· SOI's
· MIV en vigs
· Swak selfbeeld
· Emosionele letsels
                                        
2. Onderrig & Groepaktiwiteit (12 min)                            					      (Skyfies 2-3)

· Skyfie 2: Dit kan uitdagend wees om seksueel oordraagbare infeksies (SOI's) te bespreek, maar dit is noodsaaklik om dit openlik aan te spreek. Om SOI's te ignoreer, sal dit nie laat verdwyn nie. Sonder behoorlike behandeling kan dit ernstige gesondheidskwessies veroorsaak. Net soos jy nie griep nie sou ignoreer nie, moet jy ook nie 'n SOI ignoreer nie. Alhoewel nie alle SOI's genees kan word nie, is tydige mediese ingryping van kardinale belang om ernstige siektes of selfs sterfte te voorkom.
· So, wat moet jy weet? (Klik op die skyfie)
· Hoe word SOI's oorgedra? Hierdie infeksies word deur seksuele kontak van een besmette persoon na 'n ander oorgedra. Die oordrag vind meestal plaas wanneer 'n paartjie seks het sonder om 'n kondoom te gebruik. (Klik op die skyfie)
· Hoe sal iemand weet of hulle 'n SOI het? Baie SOI's het soortgelyke simptome, wat dit soms moeilik maak om die spesifieke infeksie te identifiseer.  Simptome van SOI's sluit die volgende in:
· Abnormale afskeiding deur die vagina, penis of anus.  
· Pyn tydens urinering.
· Knoppe, vergroeisels of 'n uitslag rondom die geslagsdele of anus.
· Abnormale vaginale bloeding.
· Jeukerigheid van die geslagsdele of anus.
· Blase en sere rondom die geslagsdele of anus.
· Vratte rondom die geslagsdele of anus.
· Vratte in die mond of keel (dit is baie skaars).

· Die realiteit is dat nie alle SOI's sigbare simptome het nie. As mense onbeskermde seks het, (Onthou dit is baie onverstandig! Moenie onbeskermde seks beoefen nie!) moet hulle mediese toetsing ondergaan aangesien hulle besmet kan wees, maar nie daarvan bewus is nie. Hierdie infeksies sluit in:
· Hepatitis B: Dikwels geen duidelike simptome nie.
· Genitale herpes: Klein blasies op die geslagsdele wat met die hulp van medikasie bestuur kan word.
· Sifilis: Genitale sere. Indien dit nie behandel word nie, kan dit ernstige gesondheidsprobleme veroorsaak, insluitend sterfte.
· Gonorrhoea: 'n Brandende sensasie tydens urinering. (Dit is, met die regte behandeling, geneesbaar.)

· Waar kan mense hulp kry? Indien enige van hierdie simptome teenwoordig is, is dit noodsaaklik om onmiddellik 'n dokter of kliniek te besoek. Eerlikheid oor jou simptome en die uitspreek van jou bekommernis is belangrik sodat die regte toetse gedoen kan word en jy die nodige mediese ingryping kan ontvang. (Klik op die skyfie)

· Skyfie 3: Bestudeer die statistieke op die skyfie. Bespreek kortliks die volgende vrae in Aktiwiteit 1 (Les 2 – Werkkaart):
· Hoekom sal so baie seksueel aktiewe tieners 'n SOI opdoen?
· Gee TWEE redes waarom tieners onwillig sal wees om hulp te soek indien hulle 'n SOI opdoen.
· Noem TWEE maniere waarop 'n tiener kan voorkom dat hy/sy 'n SOI opdoen.

· Welgedaan Graad 9's! Sommige tieners het ongesonde seksuele gewoontes en glo dat hulle nie 'n SOI sal opdoen nie, daarom tref hulle geen voorsorgmaatreëls nie. Tieners is moontlik nie bewus daarvan dat hierdie siektes so algemeen voorkom en maklik oorgedra kan word nie.
· Kom ons kry 'n bietjie terugvoer van 'n paar groepe. Wat is die redes waarom tieners nie hulp sal soek as hulle vermoed dat hulle met 'n SOI besmet is nie? (Gee geleentheid vir antwoorde)
· Korrek! Sommige tieners wat vermoed dat hulle 'n SOI het, kan gevoelens van verleentheid, vrees, skaamte of selfs paniek ervaar. Hierdie emosies kan veroorsaak dat hulle die simptome ignoreer in die hoop dat dit vanself sal verdwyn. Sommige besef dalk nie hoe ernstig die gevolge kan wees indien dit nie behandel word nie.
· 'n Tiener kan 'n kondoom gebruik om 'n SOI te voorkom, maar dit is nie 'n 100% waarborg dat dit sal werk nie. Die mees effektiewe vorm van voorkoming is steeds onthouding.


3. Onderrig & Individuele Aktiwiteit (5 + 5 min)                          			         	(Skyfies 4-5)

· Skyfie 4: Kom ons kyk na die ander gevolge van ongesonde seksuele gedrag. 
· Swak selfbeeld: Ongesonde seksuele gedrag kan 'n diepgaande impak op jou emosionele welstand en selfbeeld hê. Deur aan seksuele aktiwiteite  deel te neem, kan jy gevoelens van teleurstelling, skaamte, vrees, en selfverwyt ervaar. Dit is die gevolg van die besef dat jy swak besluite geneem het. Hierdie negatiewe emosies kan jou selfbeeld verlaag. 'n Lae selfbeeld kan jou besluitneming verder beïnvloed en kan lei tot gevaarlike en skadelike gedrag, soos selfbeskadiging of ernstige depressie.

· Emosionele letsels: Ongesonde seksuele gedrag kan emosionele letsels (geestelike of emosionele pyn) veroorsaak. Hierdie letsels kan 'n diepgaande impak op jou welstand hê. Professionele ingryping (berading/sielkundige hulp) is nodig om hierdie gevoelens aan te spreek. Indien dit nie aangespreek word nie, kan jy dit vir die res van jou lewe saam met jou dra. 
· Tieners wat met emosionele pyn sukkel, vind dit dikwels moeilik om 'n normale lewe voort te sit. Hulle kan hulself onttrek van vriende en romantiese vennote en hulle kan dikwels depressief voel. 
· Miskien het jy al iets in jou lewe ervaar wat 'n emosionele letsel gelaat het. Jy behoort nie hierdie gevoelens te ignoreer nie. Reik uit na 'n berader of 'n betroubare volwassene vir ondersteuning en raad oor hoe om hierdie emosionele pyn te hanteer. Om 'n emosionele letsel te ignoreer, is soos om 'n fisiese wond onbehandeld te laat: dit kan mettertyd vererger en tot groter probleme lei. Baie volwassenes sukkel met depressie of angs as gevolg van onverwerkte trauma uit die verlede. Deur hierdie emosionele pyn op 'n jong ouderdom aan te spreek, gee jy jouself die geleentheid om gesonder en met meer selfvertroue deur die lewe te beweeg.

· Skyfie 5: Vra een van die leerders om die uittreksel (https://www.news24.com/citypress/news/sa-teen-to-equip-young-girls-with-knowledge-about-hiv-in-the-us-20220622) op die skyfie vir die res van die klas voor te lees.

· MIV en vigs is steeds 'n ernstige probleem onder tieners. MIV (Menslike Immuniteitsgebrekvirus) word op dieselfde manier oorgedra as ander seksueel oordraagbare infeksies, naamlik deur onbeskermde seks. Wanneer jy besmet raak met MIV, verswak jou immuunstelsel. Dit is dan vir jou liggaam moeilik om teen ander infeksies en siektes te stry. As die infeksie nie behandel word nie, kan dit na vigs (verworwe immuniteitsgebreksindroom) vorder, wat uiteindelik tot sterfte kan lei. Ongelukkig is vigs verantwoordelik vir 80% van adolessente-sterftes in Afrika.

· Dié jong graad 9-leerder van Curro Aurora het nie teruggesit en die toename in MIV onder die jeug in haar gemeenskap geïgnoreer nie. Sy het gekies om navorsing te doen en 'n stem van rede en wysheid vir haar portuurs te word. In 2022 is sy gekies om na Amerika te gaan om ander jong meisies te inspireer. 
· Selfs as graad 9-leerder KAN jy 'n verskil in jou gemeenskap maak! 
· Neem 'n oomblik om Aktiwiteit 2 (Les 2 – Werkkaart) te voltooi.


4. Onderrig & Refleksie (7 + 3 min)                                         	  			                 (Skyfies 6-8)

· Skyfie 6: Baie van ons keuses ten opsigte van seksuele gedrag, is persoonlike reaksies wat deur ons omgewing beïnvloed word. Die mense met wie ons tyd bestee, speel 'n groot rol in ons besluitneming. Hierdie invloede kan beide positief en negatief wees. Kom ons kyk na 'n paar van hierdie invloede. 
· Gesins- en gemeenskapsnorme ('n norm is 'n standaard wat vir 'n spesifieke groep mense aanvaarbaar is). 
· Jou ouers kan sekere reëls tydens jou tienerjare afdwing, byvoorbeeld, om nie te rook nie. Dit is 'n voorbeeld van 'n positiewe invloed. Hulle maak hierdie reëls om jou langtermyngesondheid te beskerm. 
· 'n Gesin kan egter  ook 'n negatiewe invloed uitoefen.  'n Alkoholis-pa kan geld op alkohol spandeer in plaas daarvan om kos vir sy gesin te voorsien. Dit kan verder lei tot 'n huishouding waar die vader afwesig is en 'n negatiewe vaderskapvoorbeeld stel.
· Gemeenskappe waar baie leerders afwesige ouers het en die leerders meer tyd op straat as op skool deurbring, kan lei tot 'n toename in misdaad en bendegeweld. Die rol van gemeenskapslede het 'n beduidende impak op jou gedrag en jou rol in die gemeenskap. In negatiewe omgewings is daar dikwels 'n toename in tienerprostitusie, dwelm- en alkoholmisbruik en 'n verhoogde risiko om seksueel oordraagbare infeksies (SOI's), MIV en vigs op te doen. Hierdie voorbeelde illustreer die negatiewe invloede wat binne 'n gemeenskap kan bestaan en hoe dit jou welstand kan beïnvloed.
· MAAR 'n gemeenskap kan ook 'n positiewe invloed op tieners hê. In sommige gemeenskappe kom gemeenskapslede bymekaar om leerders te ondersteun. Gemeenskapslede moedig leerders aan om skool toe te gaan en opvoeding te ontvang, omdat hulle glo dat onderwys die sleutel tot 'n beter toekoms is. In hierdie gemeenskappe is dit die norm om ouer mense met respek te behandel, ongeag of hulle familielede is of nie. Hierdie vorme van gemeenskapsondersteuning en respek help om 'n gesonde, ondersteunende omgewing te skep wat leerders aanmoedig om positiewe lewensbesluite te neem.

· Jy moet hierdie invloede rondom jou in ag neem en keuses maak wat met jou eie waardestelsel en visie vir jou toekoms ooreenstem.

· Skyfie 7: Een van die grootste invloede op tieners is hul vriende en portuurgroep. Tieners heg dikwels baie waarde aan hul vriendskappe, soms selfs meer as aan verhoudings met volwassenes. Vriende en portuurs kan 'n positiewe invloed op jou hê deur jou aan te moedig om op jou skoolwerk te fokus of om jou van seks te weerhou totdat jy trou.
· Daarteenoor kan vriende ook 'n negatiewe invloed op jou hê. Groepsdruk kan tot riskante gedrag soos dwelmgebruik, oormatige alkoholgebruik en roekelose seksuele gedrag  lei.

· Skyfie 8: Gelukkig het ons mense in ons lewens wat ons liefhet en ons inspireer om beter mense te wees.
· Soos ons hierdie les afsluit, dink aan iemand uit elke kategorie wat 'n positiewe invloed op jou lewe gehad het. Voltooi asseblief Aktiwiteit 3 (Les 2 – Werkkaart) deur die naam van 'n persoon, in elke invloedkategorie, wat jou POSITIEF beïnvloed het, neer te skryf. Verduidelik EEN manier waarop elke genoemde persoon jou beïnvloed het.
· Onthou, soos die prentjie op hierdie skyfie illustreer: "Daar is altyd iemand wat na jou opkyk." Of jy dit besef of nie, jonger boeties, sussies, niggies en nefies observeer jou keuses en optrede. Kies vandag om 'n POSITIEWE rolmodel te wees.





LES 3: 

Voorbereiding (Voor die les): 

· Herinner leerders om hul notaboeke beskikbaar te hê om aantekeninge te maak waar relevant.
· Verdeel leerders in groepe van VIER VOORDAT u met die les begin. Dit is vir die groepaktiwiteit.
· Druk afskrifte van die Les 3 – Werkkaart en Inhoudsopsomming. Deel die Les 3 – Werkkaart aan die begin van die les uit.
· Druk een afskrif PER GROEP van die Les 3 – Inleidingskaarte as u die Opsie 2-inleiding kies (sien onderrignotas hieronder). 
· Bring koeverte (EEN per leerder) vir Aktiwiteit 3. Kyk: Dear Future Me | Trailer | Garage by HP (https://www.youtube.com/watch?app=desktop&v=XRoKo7zy6eY) vir leiding oor hoe om hierdie aktiwiteit te benader. Leerders moet ook toegang hê tot EEN skoon vel papier om op te skryf. 
· Onderwysers kan die Les 3 – PowerPoint en Les 3 – Werkkaart met leerders deel om self deur te werk indien leerders aanlyn is.
· Deel die Inhoudsopsomming aan die einde van die les uit.
· Kyk na die volgende video om u van die inhoud te vergewis:
· Teenage Pregnancy: A young mother's story
https://www.youtube.com/watch?v=Lwk-iLZsk-4&t=27s (4 min 33 sek)

1. Inleidingsverfrisser (8 min) 			 				           	            (Skyfie 1)

· Skyfie 1: Nota aan onderwyser: Daar is TWEE opsies vir hoe u hierdie les kan begin. 
· Opsie 1: Hersien ván die uitgangskaartjievrae wat aan die einde van Les 1 versamel is. Beantwoord die vrae of gee vir elke groep 'n vraag om te beantwoord. Maak seker dat u voorbereid is om op hierdie vrae te reageer voordat die les begin.
· Opsie 2: Gebruik die aktiwiteit wat hieronder beskryf word, waar leerders aan 'n meervoudigekeuse-vasvra in groepformaat deelneem. As u hierdie opsie kies, oorweeg dit om 'n klein groepprys (soos 'n sak appels of lekkers) te hê om deelname te motiveer. Verdere besonderhede word hieronder verskaf.

· Welkom Graad 9's, by die laaste les in ons reeks oor seksuele gesondheid en seksuele gedrag. Oor die afgelope twee lesse het ons almal baie geleer. Die doel van hierdie lesse was om jou toe te rus om ingeligte besluite te neem. Kom ons kyk hoe goed jy kan onthou!

· Opsie 2 Instruksies: In julle groepe van VIER moet elke persoon 'n nommer van 1 tot 4 kies. Skryf dit op 'n vel papier neer. Elke groep kry vier kaarte met verskillende meerkeuse-antwoorde (A-D). Ons gaan een vraag op 'n slag beantwoord, en elke groep sal teen die ander groepe in die klas meeding.
· Ek sal dan die nommer 1's in elke groep vra om op te staan. Ek sal die vraag en die moontlike antwoorde slegs EEN KEER lees. Die nommer 1's kry 'n paar sekondes om hul antwoord uit die meervoudigekeuse-opsies te kies. Ek gaan tot drie tel, dan moet al die nommer 1's die kaart (A-D) oplig wat hulle dink die korrekte antwoord is. Elke groep met die korrekte antwoord kry 1 punt. As slegs een groep korrek antwoord, kry hulle 2 punte. Onthou asseblief dat die ander groepslede NIE die persoon wat moet antwoord, mag help nie. 
· Kom ons kyk hoe dit gaan. Al die nommer 1's, maak gereed...

V1: Ongesonde seksuele gedrag beteken ...
A. om op 'n te jong ouderdom seks te hê.
B. om beskermde seks te hê.
C. om seksuele onthouding te beoefen.
D. om getrou te wees aan een seksmaat.

V2: 'n Risikofaktor vir tienerswangerskap is:
A. Beskermende ouers
B. Duidelike doelwitte vir die toekoms
C. Sterk godsdienstige oortuigings
D. Alkohol- en dwelmgebruik

V3: Gemeenskapsnorme is ...
A. reëls en regulasies deur die samelewing afgedwing word
B. gesinswaardes wat deur ouers in plek gestel word.
C. skoolreëls wat deur die samelewing geformuleer word.
D. reëls en regulasies wat deur die regering afgedwing word.

V4: Watter van die volgende is NIE 'n metode van MIV-oordrag NIE?
A. Van moeder tot kind deur borsmelk. 
B. Om deur 'n muskiet gebyt te word. 
C. Om 'n 'n naald te deel. 
D. Om onbeskermde seks hê.

· Welgedaan aan die wengroep! 
· In die afgelope paar lesse het ons die risiko's verbonde aan riskante gedrag en die gevolge van 'n ongesonde leefstyl ondersoek. Teen hierdie tyd herken jy dalk 'n paar gewoontes wat jy graag wil verander. Hoe beplan jy om daardie veranderinge aan te bring?

2. Onderrig & Selfrefleksie (12 min)                     				                    (Skyfies 2-3)     

· Skyfie 2: In vandag se les sal ons fokus op die verskillende strategieë wat jy kan gebruik om negatiewe seksuele gesondheidsgewoontes te verander. Om 'n negatiewe gewoonte aan te spreek, moet ons dit met 'n positiewe een vervang.
· Onthouding beteken om glad nie seksuele aktiwiteite te beoefen nie. Dit is die veiligste opsie. Daar is dan geen risiko om 'n seksueel-oordraagbare infeksie (SOI) op te doen of swanger te raak nie. Indien jy besluit om onthouding te beoefen, moet jy hierdie waarde duidelik met jou maat kommunikeer wanneer jy 'n romantiese verhouding aanknoop. 'n Persoon wat regtig vir jou omgee en jou respekteer, sal jou grense respekteer en jou nie onder druk plaas om dade, teen jou sin, te doen nie.
· As verdere ondersteuning, kan jy by aanlyngroepe, waar ander jongmense dieselfde waardes uitleef, aansluit. Deelname aan sulke groepe kan jou help om gesonder verhoudings te bou, sonder die emosionele bagasie wat met seksuele aktiwiteite gepaard kan gaan.

· 'n Effektiewe benadering om ongesonde seksuele gedrag aan te spreek, is om jou gedrag te verander. Dit sal vereis dat jy nie impulsiewe besluite, op grond van emosies, neem nie. Jy behoort eerder by jou eie waardes en morele kode te hou. Dit beteken om keuses te maak wat jou veiligheid waarborg.
· Indien jy kies om nie onthouding te beoefen nie, is dit noodsaaklik om altyd 'n kondoom te gebruik tydens seksuele aktiwiteit. Sodoende kan jy die risiko van seksueel oordraagbare infeksies (SOI's) en swangerskap  verminder. Wees ook getrou aan een maat om verdere risiko's te beperk. Vroue kan ook vroulike voorbehoedmiddels gebruik om swangerskap te voorkom.
· Onthou, dit sal nie maklik wees om hierdie gedragsveranderinge te implementeer nie en jy sal dalk vind dat sommige vriende jou oortuigings wil verander. Ander vriende kan weer 'n positiewe invloed op jou hê en jou ondersteun in jou pogings tot hierdie gedragsveranderinge. Gebruik hierdie tyd om jou vriendskappe te evalueer en te bepaal of die invloed daarvan positief of negatief is. Soek mense in jou gemeenskap of sluit by groepe aan waar jy ondersteuning kan kry vir die nuwe keuses wat jy wil maak. 
· Dit is ook nuttig om ander vorme van genot en vervulling te vind. Jy kan deelneem aan 'n spansport of by 'n koor of kultuurvereniging aansluit. Hierdie aktiwiteite verskaf nie net genot nie, maar help jou ook om gesonde verhoudings te bou en nuwe vaardighede te ontwikkel wat nie seksueel van aard is nie.

· Skyfie 3: Daar is tye wanneer ons weet ons het hulp nodig. Ons erken dat ons die siklus van slegte gewoontes moet breek.
· Beskermende faktore is elemente binne jouself, jou gesin of jou gemeenskap wat jou help om die uitdagings van die lewe te bestuur. Hierdie faktore kan jou ondersteun in die hantering van seksuele gedrag en ander lewenskwessies. Dit sluit die volgende in:
· Beoefen selfgeldende vaardighede met selfvertroue: Glo in jou potensiaal om 'n positiewe toekoms te kan skep. Gebruik jou onderhandelingsvaardighede en sê met selfvertroue NEE! Hou by jou besluite en oortuigings.
· Voer oop gesprekke oor seksuele gedrag: Moedig oop en eerlike gesprekke binne jou gesin aan oor seksuele gedrag en ander belangrike of sensitiewe onderwerpe. 
· Smee vriendskappe met ondersteunende vriende: Kies vriende wat jou besluite ondersteun en jou help om riskante seksuele gedrag te vermy. 
· Pas besluitnemingsvaardighede toe: Gebruik die vaardighede wat jy op skool geleer het om wyse keuses te maak en teen groepsdruk op te staan. 
· Kies positiewe rolmodelle: Vind individue in jou skool of gemeenskap met  eienskappe waarna jy streef en wat jou kan inspireer om jou volle potensiaal te verwesenlik. 
· Gebruik hulpbronne: Maak gebruik van nasionale hulplyne of webwerwe vir ondersteuning ten opsigte van tienerswangerskap, MIV en vigs, geslagsgebaseerde geweld en mishandeling indien plaaslike hulpbronne, soos klinieke, nie beskikbaar is nie.

· Deur die ondersteuning en samewerking van ander, kan jy die uitdagings van die lewe beter hanteer en jou doelwitte bereik.
· Kom ons neem 'n oomblik om na te dink oor hoe selfversekerd ons oor hierdie beskermende faktore voel. Voltooi Aktiwiteit 1 (Les 3 – Werkkaart). 
· Nota aan onderwyser: Vra die leerders om by die huis oor die stellings van hierdie aktiwiteit te dink en neer te skryf watter vaardighede hulle nodig het om positief daarop te reageer.
3. Kyk Video & Groepaktiwiteit (12 min)         						           (Skyfie 4)

· Skyfie 4: In die eerste les van hierdie reeks het ons kortliks gekyk na die impak van tienerswangerskap in ons land. Onthou jy die stories van die swanger meisies in Rustenburg? Aangesien tienerswangerskap al hoe meer voorkom, is dit belangrik dat jy met kennis toegerus word om jouself en ander te kan help. 
· Welgedaan aan dié van julle wat daarin glo om nie as tiener swanger te raak nie. Julle kan daarop trots wees. Maar onthou dat ons almal geneig is om te glo dat tienerswangerskap nooit met ons sal gebeur nie. Jou houding moet eerder wees om te luister, by te dra en te leer sodat jy kan help deur in die toekoms raad te gee – sou een van jou vriende of portuurs swanger raak. Wees deel van die oplossing en nie die probleem nie!

· Die nadelige gevolge en implikasies van tienerswangerskap.
· Ouerskap tydens jou tienerjare kan groot uitdagings stel. Om 'n kind tydens jou tienerjare te hê, raak nie net jou as jong ouer nie, maar ook jou gesin en dié van die pa/ma van die kind. 
· Daar is fisiese risiko's wanneer 'n jong meisie swanger is en geboorte gee. Die swangerskap kan haar beenstruktuur beskadig. Sy kan tydens die geboorte skeure opdoen. Dit kan  baie pynlik wees en dalk 'n operasie vereis.
· Beide die jong ma en pa sal emosioneel deur hierdie nuwe verantwoordelikheid beïnvloed word. Hulle mag depressief voel omdat hulle die respek van hul vriende en gemeenskapslede kan verloor. Hierdie emosionele las kan lei tot  alkohol- of dwelmmisbruik as 'n manier om van hul werklikheid te ontsnap.
· Die jong paartjie sal gekonfronteer word met die opsie om die swangerskap te beëindig deur middel van 'n aborsie of die baba te laat aanneem. Die uitkoms van hierdie keuses sal op verskillende maniere 'n lewenslange impak op elkeen hê.
· Baie jong ma's verlaat die skool wanneer die baba gebore word en sukkel om terug te keer, weens die ouerskapsverantwoordelikheid, stigmatisering en finansiële uitdagings.
· Sou 'n jong ma kies om haar kind te hou, is daar fisiese uitdagings wat die jong baba in die gesig staar:
· Aangesien sommige tienermeisies vir so lank as moontlik die swangerskap wil wegsteek, eet hulle nie genoeg voedsame kos nie. Dit kan veroorsaak dat die baba by geboorte ondergewig is.
· Die baba kan gesondheidsprobleme ervaar.  
· Soos die kind ouer word, ervaar hulle dikwels verdere wanvoeding en soms mishandeling as gevolg van die jong paartjie/moeder se stryd om die finansiële en emosionele druk van ouerskap te hanteer. 

· Ongelukkig sal baie kinders van hierdie jong tieners in armoede grootword en moontlik die siklus herhaal deur as tieners swanger te raak. Hierdie gesinne herhaal 'n siklus van armoede en gebrek aan opvoeding.

· Ons gaan nou 'n video kyk oor 'n dag in die lewe van 'n tienerma. 
· Kyk: Teenage Pregnancy: A young mother's story
https://www.youtube.com/watch?v=Lwk-iLZsk-4&t=27s (4 min 33 sek)

· Om as tiener 'n ouer te wees, is uiters uitdagend. Bespreek die vrae in Aktiwiteit 2 (Les 3 – Werkkaart) in julle groepe. 

4. Refleksie (8 min)                                               					                         (Skyfie 5)

· Skyfie 5: Nota aan onderwyser: Hierdie aktiwiteit skep 'n ruimte waar leerders kan nadink oor wat hulle geleer het en watter impak dit op hulle toekoms kan hê. Die aktiwiteit sluit besprekingspunte in om die leerder se gedagtes te lei. Omdat dit 'n private brief is, kan leerders aangemoedig word om dit op te vou, in 'n koevert te plaas, en die datum aan die buitekant te skryf sodat hulle dit oor 4 jaar kan oopmaak.

· Ons het baie inhoud behandel in die afgelope lesse oor seksuele gesondheid en die impak van ons keuses op ons toekoms. 
· Skryf, op 'n aparte stuk papier, 'n brief aan jouself, wat jy eers in die toekoms sal lees, oor die uitdagings wat jy nou in die gesig staar en die beloftes wat jy aan jouself wil maak. Hierdie brief is privaat. Wees eerlik teenoor jouself en hou dit persoonlik. Plaas die brief dan in 'n koevert, verseël dit en dateer dit vir vier jaar in die toekoms. Bewaar dit veilig tot dan. Gebruik die volgende punte in Aktiwiteit 3 (Les 3 - Werkkaart)  as riglyne wanneer jy die brief skryf.

· Deel die Inhoudsopsomming aan leerders uit voordat hulle die klas verlaat.

Les n r.  Inhoud  Onderrigplan  Tyd   Hulpbronne   Assessering  Leerderaktiwiteite  

Nota aan onderwyser:   Hierdie module skep ook 'n ruimte vir aktiewe leer. Sien asseblief die volgende snit om jouself te vergewis:  https://www.youtube.com/watch?v=wlaG99awCD8  

              1                    •   Seksuele gedrag en  seksuele gesondheid:  Risikofaktore wat tot  ongesonde seksuele  gedrag   lei   •   Ongewenste resultate van  ongesonde seksuele gedrag:   -   Tienerswangerskap          Inleiding  &   S pel etjie  3 + 7 min      Les 1  –   PowerPoint (Skyfies 1 - 2)   Ware/ Onwaar   antwoord e   op vrae  

Onderrig  5 min    Les 1  –   PowerPoint (Skyfie 3)                        

Individuele  A ktiwiteite  4 + 4 min    Les 1  –   PowerPoint (Skyfies 4 - 5)   Les 1  –   Werkkaart   (Aktiwiteit 1 + 2)    Les 1  –   Werkkaart  MEMO    Informele assessering:  Kort vrae     Refleksievrae  in reaksie  op 'n prent   om  voorbeelde van  seksuele gedrag  verstaan.  

Kyk video  &   G roepbespreking  5 + 9 min    Les 1  –   PowerPoint (Skyfies 6 - 7)   Les 1  –   Werkkaart   (Aktiwiteit 3)   Les 1  –   Werkkaart  MEMO   Kyk:  Teenage Pregnancy | Impact on  education, health, and mental well - being explored   https://www.youtube.com/watch?v=16 brQSvq1Vg   (3 min 07 sek)      

Refleksie:  Uitgangskaartjie    3 min  Les 1  –   PowerPoint (Skyfie  8)    Les 1  –   Uitgangskaartjie               Leerders reageer op die  les deur die  "uitgangskaartjie" aan  die onderwyser te  oorhandig wanneer  hulle die klas verlaat  

 

